बुद्धिजीवियों और राजनेताओं में आचरण का बहुत बड़ा फ़र्क होता है. इस फ़र्क को समझे बगैर यदि कोई बुद्धिजीवी सामाजिक आचरण का प्रयास करता है तो वह प्रयास एक पक्षीय होकर रह जाता है. दर्शन हमें यह भी बताता है कि सभी का कोई न कोई पक्ष होता है लेकिन हम अक्सर यह भूल जाते हैं कि समाज का दर्शन परिवर्तनगामी होता है. इसलिए समाज को परिवर्तनशील बौद्धिकों की आवश्यकता होती है जो समय और परिस्थितियों का सही मूल्यांकन कर समस्याओं को सही रूप में चिन्हित करने का कार्य कर सके. अफ़सोस रफ़्तारवादी प्रवृतियों ने इस पूरी प्रक्रिया का सर्वनाश कर दिया है.